कहा- राज्य में अराजकता का माहौल, गहलोत सरकार के नियंत्रण से बाहर
उदयपुर के सांसद व भाजपा नेताओं ने राज्य की गहलोत सरकार पर उदयपुर में निशाना साधा। नेताओं ने कई मुद्दों पर सरकार पर सवाल उठाए। उदयपुर सांसद अर्जुनलाल मीणा ने सोमवार को प्रेस कॉन्फ्रेंस में राज्य की कांग्रेस सरकार पर तंज कसा
उदयपुर के सांसद और भाजपा नेताओं ने गहलोत सरकार पर निशाना साधा। उदयपुर सांसद अर्जुनलाल मीणा ने सोमवार को प्रेस कॉन्फ्रेंस में राज्य की कांग्रेस सरकार पर तंज कसते हुए कहा कि करप्शन, रेप, पेपर लीक सब मामलों में ये सरकार नंबर वन है। इसपर सरकार का कोई नियंत्रण नहीं है। उन्होंने कहा कि अब ये सब नहीं सहेगा राजस्थान और इसके लिए भाजपा सड़कों पर उतर रही है।
सांसद अर्जुनलाल ने कहा कि कांग्रेस सरकार का कार्यकाल खत्म होने वाला है लेकिन किसानों की कर्ज माफी से जुड़े वादे अभी तक पूरे नहीं हुए हैं। मीणा ने कहा कि बेरोजगारों के साथ सरकार ने धोखा और युवाओं के साथ छलावा किया है। उन्होंने कहा कि महिलाओं और दलितों पर अत्याचार के मामलों में भी राजस्थान सबसे आगे है।
उदयपुर पुलिस पर उठाए सवाल
सांसद मीणा ने कहा कि उदयपुर के परसाद थाने में युवक की मौत के मामले में पुलिस के पर मुकदमा चलना चाहिए। जिसका कोई गुनाह नहीं पुलिस उसको पकड़ लाई और उसकी मौत थाने में हो जाती है। मीणा ने आरोप लगाया कि पुलिस ने समझौता कराया, पुलिस आदिवासियों के साथ अत्याचार कर रही है। मीणा ने कहा कि इस मामले की सीबीआई जांच करानी चाहिए।
गहलोत सरकार पहले योजनाएं लाती तो राहत मिलती
सांसद अर्जुनलाल ने कहा कि अब विधानसभा चुनाव होने वाले हैं और गहलोत सरकार लोक लुभावन योजनाएं ला रही है। उन्होंने कहा कि केन्द्र सरकार तो बहुत पहले ही उज्जवला योजना लेकर आ गई है और राज्य सरकार अब 500 रुपए में सिलेंडर देने की बात कर रही है।
उनका सवाल था कि यह राहत पहले क्यों नहीं दी जनता को। उन्होंने कहा कि सरकार को आंकड़े सामने रखने चाहिए और बताना चाहिए कि उदयपुर जिले में कितने लोगों को लाभ मिला। कांग्रेस वोट बैंक की राजनीति कर लोगों को गुमराह कर रही है।
इस दौरान भाजपा नेता प्रमोद सामर, देहात अध्यक्ष चंद्रगुप्त सिंह चौहान, आईएम सेठिया, बंशीलाल खटीक, तख्तसिंह शक्तावत, किरण जैन, भंवर सिंह पंवार, चंचल कुमार अग्रवाल और दीपक शर्मा मौजूद रहे।